Miehen hätäkeskuksesta pyytämä ambulanssi ei koskaan tullut, sen sijaan tuli poliisiauto – veli oli jo kuollut: ”Ei tällaista pitäisi tapahtua”

– Soitin hätäkeskukseen, mutta ambulanssin sijasta tuli poliisiauto, kertoo sairauskohtauksen saaneen miehen veli.

Kurikkalainen 64-vuotias mies sai sairauskohtauksen kiirastorstaina 17. huhtikuuta. Miehen veli soitti hätäkeskukseen ja pyysi paikalle ambulanssia, mutta ambulanssi ei koskaan tullut.

Sen sijaan pihaan ilmestyi poliisiauto, kun hätäpuhelusta oli kulunut lähes puolitoista tuntia.

Mies kuoli. Nyt poliisi tutkii, mikä meni pieleen.

Hätäkeskuspuhelun soittanut veli kertoo, että ambulanssin sijasta kiireettömälle tehtävälle saapunut poliisipartio tuli tutkimaan, liittyykö kuolemaan rikosta.

– Tiedän, että kun kotiin kuollaan, poliisit tulevat aina varmistamaan, ettei kuolemassa ole mitään rikokseen viittaavaa. Ihmettelin ääneen, että mitä poliisit täällä tekevät, kun piti tulla ambulanssi.

– Ei tällaista pitäisi tapahtua, veli huokaisee syvään.

Menehtynyt mies ja veli asuivat samassa taloudessa.

Tapauksesta uutisoi ensimmäisenä Kurikka-lehti.

Veli ei voi käsittää, mikä oikein meni vikaan. Hän kertoo tulleensa töistä kotiin kiirastorstaina kello 16:n jälkeen ja kohdanneensa siellä huonovointisen veljensä.

– Hän sanoi voineensa huonosti jo päivällä. Yhdessä siinä pohdittiin, että lähdetäänkö käymään terveyskeskuksessa ja että mahtaako päivystys olla Kurikassa vai Ilmajoella. Hikikarpalot juoksivat hänen otsallaan.

Terveyskeskukseen ei lopulta lähdetty, sillä mies saikin pian uuden kohtauksen.

– Se oli niin voimakas, että hän meni siitä tajuttomaksi. Soitin hätäkeskukseen ja kerroin, että on tullut sairauskohtaus ja täällä tarvitaan nyt ambulanssia. Siitä sitten alkoi kova kyseleminen. Sanottiin, että koeta sitä ja tee tätä ja tuntuuko nyt. Mieleen jäi, että jotain tivattiin käsien jäykkyydestäkin.

Veli ei enää muista mitä vastasi kysymyksiin mutta arvelee vastanneensa jossakin kohdassa väärin.

– Sellaisessa tilanteessa sitä on helkkarin hätääntynyt ja toivoo vain apua. Koskaan ennemmin ei mitään sairauskohtauksia ollut.

Hän arvelee hätäkeskuspuhelun kestäneen muutamia minuutteja. Kysymysten jälkeen päivystäjä oli kehottanut vastaamaan puhelimeen, kun tuntemattomasta numerosta soitetaan.

– Ajattelin että ambulanssista soitetaan, kun ovat tulossa, ja jäin odottamaan puhelua. Sitä ei koskaan tullut.

Kurikan keskustasta on veljesten kotiin matkaa noin 8 kilometriä, ja veljen mukaan ambulanssin olisi pitänyt tulla muutamassa minuutissa. Kauhajoeltakaan ei olisi ollut pitkä matka.

Ambulanssia odotellessaan hätääntynyt mies soitti naapurissa asuvalle toiselle veljelle ja pyysi tätä apuun.

Aikaa oli kulunut jo reilu tunti, mutta puhelua ambulanssista kuulunut vieläkään. Järkytys olikin veljen mukaan suuri, kun pihaan ilmestyi poliisiauto.

Siinä vaiheessa veli oli ehtinyt kuolla. Todettuaan ettei mitään rikokseen viittaavaa ole tapahtunut poliisit tilasivat ruumisauton.

Mies jäi siihen käsitykseen, että poliisit tekivät asiasta tutkintapyynnön.

– Ei sieltä kuitenkaan mitään ole kuulunut. Toivottavasti nyt näiden juttujen jälkeen tätä aletaan tutkia.

Rikoskomisario Harri Teivaanmäki Pohjanmaan poliisista vahvistaa, että Kurikan tapaus on selvityksen alla ja esitutkinnassa. Rikosnimikkeinä ovat kuolemantuottamus ja virkavelvollisuuden rikkominen.

– Asia etenee nyt niin, että hankitaan kaikki tapaukseen liittyvä aineisto ja sen jälkeen syyttäjän kanssa yhteistyössä katsotaan, onko syytä epäillä rikosta vai ei, eli jatketaanko esitutkintaa.

Veli ajattelee edesmennyttä veljeään yhä joka päivä. Veljellä oli verenpainetauti, mutta tämä oli muuten terve.

– Hän kävi kaksi kertaa päivässä joko hiihto- tai kävelylenkillä. Sinäkin päivänä hän oli käynyt. Ensin ajattelin, että ne hikikarpalot otsalla olisivat lenkin jäljiltä. Verenpainetauti meillä on sukurasitteena.